Magyarország Romániával holtversenyben a 70. a Korrupció Érzékelési Index (CPI) rangsora alapján, derül ki a Transparency International csütörtökön közölt felméréséből. Tovább gyengült a jogállam, és végletekig központosítottá vált a korrupció – áll a jelentésben, melyet a Transparency International Magyarország a felmérés eredményeinek ismertetéséhez készített.

A Transparency International Berlinben működő központja idén 25. alkalommal készítette el az országrangsort, mely a közszektor korrupciós fertőzöttségét méri az üzletemberek és szakértők érzékelése alapján.

A rangsor élén Dánia, Új-Zéland és Finnország áll, Szingapúr és Svédország holtversenyben a negyedikek. A leginkább korruptnak érzett ország Szomália. Őt követi Dél-Szudán, Szíria, Jemen és Venezuela vannak a lista végén.

Magyarország hat helyet rontott egy év alatt

Magyarország a 2018-as eredmények alapján tavaly a 64. helyezett volt a listán, Bulgária és Görögország is mögötte volt az EU-tagállamok közül, most már csak az előbbit előzte meg.

Azaz míg Magyarország világviszonylatban közepesen korruptnak tekinthető, az Európai Unióban az egyik leginkább korruptnak érzékelt tagállam.

A leginkább korrupt ország nullát, a legkevésbé korruptnak érzett pedig százat kap a skálán, melyen Magyarország 2019-es pontszáma 44 lett, kettővel kevesebb, mint 2018-ban.

Magyarországon az elmúlt évtizedben a korrupció végletesen központosítottá vált - írják a jelentésben, hozzátéve, hogy "az állami korrupció lényege a gazdasági erőforrásoknak különféle eszközökkel történő el- és újraosztása, az új elit megteremtése, a kormányközeli szereplők jutalmazása, helyzetbe hozása", ami sokszor intézményesülten történik.

A közpénzszivattyúk révén a jogállami normák megsértésével az adófizetők pénze magánvagyonná lényegül át. A korrupció a rendszer része lett, és nem mellékhatása. Transparency International Magyarország

Több EU-s tagállam előtt volt Magyarország évekig

2009-ben 46.volt Magyarország. Csehország, Lettország, Szlovákia, Olaszország, Görögország, Litvánia, Lengyelország, Románia és Bulgária is mögötte állt az akkori EU-tagállamok közül, és az azóta EU-tag Horvátország is.

A Fidesz-kormányzás első évéről szóló jelentésben az 50. helyre csúszott vissza, Lengyelország és Litvánia mögé. 2011-ben tovább csúszott lefelé, az 54. volt.

2012-ben vezették be a mostani pontozást, Magyarország visszaugrott a 46. helyre 55 ponttal, megelőzve ismét Litvániát, de Lengyelország mögött maradva. 2013-ban egy hellyel és egy ponttal lejjebb került, Litvánia pedig visszaelőzte.2014-ben ugyanúgy 54 ponttal a 48. helyre csúszott egyet, és Lettország megelőzte. 2015-ben hárompontos vesztességgel 50., holtversenyben Horvátországgal és Szlovákiával. 2016-ban már 50 pont alatt, 48 ponttal az 57. Horvátország és Szlovákia is elhagyta. 2017-ben már a 66. helyre esett vissza 45 ponttal, egyedül Bulgária szerepelt Magyarországnál rosszabbul az EU-ból. 2018-ban.

A teljes Transparency International felmérést ide kattintva találja angolul.

A Transparency International Magyarország CPI eredmények ismertetéséhez kapcsolódó jelentését ide kattintva nézheti meg magyarul.